अनशन से पहले अन्ना हजारे अस्पताल में  
अन्ना को 16 अगस्त से प्रस्तावित अनशन से पहले अस्पताल में भर्ती कराया गया। उनके साथी कार्यकर्ताओं ने इसका कारण नियमित स्वास्थ्य जांच बताया है।
गांधीवादी अन्ना हजारे को 16 अगस्त से प्रस्तावित अपने अनशन से पहले गुड़गांव के एक अस्पताल में भर्ती कराया गया। हालांकि, उनके साथी कार्यकर्ताओं ने इसका कारण नियमित स्वास्थ्य जांच बताया है।  बताया जाता है कि हजारे को रक्तचाप संबंधी कुछ समस्या है, लेकिन उनके साथी कार्यकर्ता इसकी पुष्टि नहीं कर रहे हैं। इसी कारण उन्हें गुरुवार रात गुड़गांव के एक अस्पताल में भर्ती कराया गया। हजारे के करीबी मनीष सिसोदिया ने बताया, हजारे को अस्पताल लाया गया है, लेकिन उन्हें सेहत से जुड़ी कोई समस्या नहीं है। वह 16 अगस्त से अनिश्चितकालीन अनशन करने वाले हैं, लिहाजा इससे पहले उनके रक्तचाप आदि से संबंधित नियमित जांच की जा रही है। अन्ना बिल्कुल स्वस्थ हैं।  इस बीच, हजारे पक्ष को जयप्रकाश नारायण नेशनल पार्क पर अनशन के लिए सीपीडब्ल्यूडी से अनापत्ति प्रमाणपत्र नहीं मिला है। सीपीडब्ल्यूडी के आला अधिकारियों ने हजारे पक्ष को आज दोपहर संपर्क करने को कहा है।  गौरतलब है कि दिल्ली पुलिस ने हजारे पक्ष को जंतर मंतर पर अनशन की अनुमति देने से इनकार कर दिया, लेकिन विकल्प के तौर पर जयप्रकाश नारायण पार्क का सुझाव दिया था। उधर, हजारे के आंदोलन इंडिया अगेस्ट करप्शन की ओर से गुरुवार शाम लखनऊ में जारी आंकड़ों के अनुसार कांग्रेस महासचिव राहुल गांधी के संसदीय निर्वाचन क्षेत्र अमेठी की 90 फीसदी जनता जनलोकपाल विधेयक के समर्थन में है। अमेठी में दो लाख लोगों के बीच सर्वेक्षण किया गया था।